钦定古今图书集成/历象汇编/庶征典/第154卷 > 容斋随笔 > 《童谣赋》〈有序〉唐·潘炎
## 钦定古今图书集成/历象汇编/庶征典/第154卷 > 容斋随笔 > 《童谣赋》〈有序〉唐·潘炎

景龙二年九月后，常有童谣云：“羊头山，作朝堂。” 郡南六十里有羊头山，今兴唐宫即当之矣。赋曰：

荧惑之星兮列天文，降为童谣兮告圣君。发自鸠车
之岁，称为竹马之群。其言伊何？克明宝位。惟山之北，
正应天邸之居；曰兴朝堂，用彰天子之置。大人占之
而自负，黎庶闻之而属意。天人合庆，历运其昌。同康
衢闻于翼善，比归亳顺于成汤。言且表微，谅人神之
应；事惟在昔，殊飞走之祥。岂比卯金，称为刘氏，赤伏
征于汉光。且游童之讴谣，羌见伟干畴昔。千古所记，
百王不易。岂徒采于茅茨，空用书于竹帛。天赞我皇，
特高列辟。惟一人之有应，振六合之光宅。